แฉบจ.ชะลอลงทุนหนีม็อบ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

เม.ย.ระดมทุนเพียง125ล้านMSCIลดน้ำหนักตลาดหุ้นไทย
โพสต์ทูเดย์ — ตลาดหลักทรัพย์ฟันธงวิกฤตการเมือง ทำ บจ.ชะลอลงทุนระดมทุนแค่ 125 ล้าน เม.ย. MSCI ลดน้ำหนักหุ้นไทยอีกแล้ว 
ตลาดหลักทรัพย์แห่งประเทศไทย สรุปข้อมูลการซื้อขายหลัก ทรัพย์ประจำเดือน เม.ย. พบว่า บริษัทจดทะเบียน (บจ.) มีการระดมทุนผ่านตลาดหุ้นเพียง 125 ล้านบาท ลดลงจากเดือนก่อนถึง 95.61% ซึ่งอยู่ที่ 2,503 ล้านบาท แต่เพิ่มขึ้น 75.2% จากงวดเดียวกันปี 2552 
นอกจากนี้ ในเดือน เม.ย. ซึ่งเป็นช่วงที่ดัชนีตลาดหุ้นส่วนใหญ่ในเอเชียปรับตัวขึ้น แต่ตลาดไทยกลับปรับตัวลง 3.11% และตลาดหุ้นจีนร่วงหลังทางการจีนออกมาตรการควบคุมสินเชื่อป้องกันภาวะฟองสบู่
ทั้งนี้ ในเดือน เม.ย. เป็นช่วงที่ประเทศไทยเกิดวิกฤตการเมือง หลังจากม็อบเสื้อแดงบุกเข้ายึดสี่แยกราชประสงค์เมื่อวันที่ 3 เม.ย. และ วันที่ 7 เม.ย. นายกรัฐมนตรีประกาศ พ.ร.ก.ฉุกเฉินร้ายแรง วันที่ 10 เม.ย. มีการปะทะกันที่สี่แยกคอกวัวและยิงระเบิดเอ็ม 79 ย่านสีลมวันที่ 22 เม.ย. มีผู้เสียชีวิตหลายคน 
นายยรรยง ไทยเจริญ ผู้อำนวยการสถาบันวิจัยเพื่อตลาดทุน กล่าวว่า บจ.ระดมทุนน้อยลงมากในเดือน เม.ย. ส่วนหนึ่งเป็นผลมาจากการเมืองและต้องยอมรับว่าเป็นเดือนที่มีวันหยุดจำนวนมากทำให้เกิดการชะลอการลงทุน 
อย่างไรก็ตาม ไม่ควรจะดูเฉพาะเดือน เม.ย. ควรพิจารณาจากข้อมูล 4 เดือนแรกที่มีการระดมทุนทั้งสิ้น 10,743 ล้านบาท ลดลงเพียง 10% 
สำหรับดัชนีหุ้นไทยที่ลดลงในเดือน เม.ย. ส่งผลให้สัดส่วนราคาหุ้นต่อกำไรสุทธิต่อหุ้นคาดการณ์ (Forward P/E) อยู่ที่ 11.3 เท่าลดลงจากเดือน มี.ค.อยู่ที่ 11.9 เท่า ซึ่งต่ำกว่าเฉลี่ยภูมิภาค 13.516.8 เท่า 
นอกจากนี้ ในเดือน เม.ย.นี้ พบว่านักลงทุนต่างชาติขายสุทธิ มูลค่า 4,092 ล้านบาท ซึ่งเป็นการเปลี่ยนสถานะจากซื้อสุทธิตั้งแต่เดือน ก.พ. และ มี.ค. ที่ผ่านมาแต่รวม 4 เดือนยังซื้อสุทธิ 3.8 หมื่นล้านบาท 
อย่างไรก็ตาม ช่วง 10 วันแรกของเดือน พ.ค. พบว่าตลาดหุ้นไทยเป็นตลาดเดียวในภูมิภาคนี้ที่ดัชนีเพิ่มขึ้น 1.12% เนื่องจากตลาดหุ้นต่างประเทศรับข่าวกรณีของกรีซ
บริษัทหลักทรัพย์ ธนชาต เตือนให้นักลงทุนระวังแรงเทขายหุ้นใน 3 บริษัท คือ บริษัท โทเทิ่ล แอ็คเซ็ส คอมมูนิเคชั่น (DTAC) ธนาคารทหารไทย (TMB) และบริษัท แลนด์ แอนด์ เฮ้าส์ (LH) ที่ถูกถอดจากการคำนวณ MSCI โดยจะมีผลตั้งแต่วันที่ 26 พ.ค. เป็นต้นไป เพราะนักลงทุนต่างชาติต้องขายหุ้นเหล่านี้ออกเพื่อปรับพอร์ตให้เท่ากับ MSCI 
การถอนหุ้นออกโดยไม่มีการเพิ่มตัวใหม่ ทำให้น้ำหนักของตลาดหุ้นไทยในเอเชียลดลง 0.02% เหลือ 1.48% ใน MSCI 
วันที่ 12 พ.ค.ตลาดหุ้นเอเชียมีทั้งปรับตัวขึ้นและอ่อนตัวลง โดยดัชนีหุ้นไทยปิดที่ 773.72 จุด เพิ่มขึ้น 1.63 จุด แต่มูลค่าการซื้อขายเบาบาง 19,840 ล้านบาท และต่างชาติยังขายต่อ 1,409 ล้านบาท